31. 8. 2022, novinarska konferenca »ZA SRCE AFRIKE«

Naj se najprej predstavim: sem **sestra Polona Švigelj**, uršulinka v skupnosti Izola. Od jubilejnega leta 2000, ko sem prvič prišla v Senegal, pa do leta 2014 (skupaj je bilo 9 let misijonskega dela), ko sem se zaradi težav z zdravjem vrnila, sem ostala še naprej posebej povezana s to Afriško deželo.

Na kratko bom skušala predstaviti to deželo. Senegal je [obmorska](https://sl.wikipedia.org/wiki/Morje) [država](https://sl.wikipedia.org/wiki/Dr%C5%BEava) v [Zahodni](https://sl.wikipedia.org/wiki/Zahodna_Afrika) [Afriki](https://sl.wikipedia.org/wiki/Afrika) južno od [reke Senegal](https://sl.wikipedia.org/w/index.php?title=Senegal_(reka)&action=edit&redlink=1). Šteje 17 milijonov prebivalcev z glavnim mestom Dakar. Lega te dežele pod Saharo spada pod tako imenovani »Sahel«, ki obsega države Senegal, Mavretanijo, Mali, Burkino Faso, Niger, Nigerijo, Čad, Sudan, Etiopijo, Eritrejo, Džibuti in Somalijo. To so dežele z močnim vplivom puščave in zato velikim pomanjkanjem vode. Senegal je brez dežja kar devet mesecev v letu. Pozna dva letna časa: sušna in deževna doba, ki traja le tri mesece. To pa ne pomeni, da vsak dan v tej dobi treh mesecev dežuje, včasih bolj pogosto in spet drugič redkeje. V tem času prebivalstvo, ki je povečini kmečko, hiti z delom na polju, da bi si v tem kratkem času kar največ pridelali in si preskrbeli vsaj nekaj rezerve za dolgo sušno dobo. Zaradi pomanjkanja dežja morajo riž uvažati, največ iz Malija, nekaj pa ga le sami pridelajo na jugu, kjer je malo več padavin. Lega ob Atlantskem oceanu pa jim nudi še pomemben vir prehrane z ribami. Njihova glavna jed je »čep u djen«, to je riž z ribami. Ker pa se večina ukvarja s poljedelstvom in živinorejo, je osnovna kultura v Senegalu proso, tako im. mil iz katerega pripravljajo različne vrste kuskusa. Poleg tega pridelujejo še koruzo, sirek, riž, bombaž, paradižnik, zelena zelenjava; govedo, perutnina, prašiči; ribe, vso ostalo hrano in pijačo morajo uvažati. Poleg tega so bili več let drugi na svetu po pridelovanju arašidov. Industrije je zelo malo, izgubili so tudi pomembno drugo mesto v svetu po pridobivanju fosfatov. Poleg fosfatov izvažajo še nekaj naftnih derivatov, ribe, arašide in bombaž. Ukvarjajo se tudi s proizvodnjo gnojil, prodajo gradbenih materialov ter z gradnjo in popravilom ladij. Senegal ima zelo mlado populacijo, kar 43% vsega prebivalstva je mlajših od 15 let. Zato je v deželi še vedno velik izziv tudi šolstvo in zdravstvo s pomanjkanjem infrastruktur. Pereč problem je tudi brezposelnost. Zaradi vedno večjih vsakoletnih suš, so se mladi iz vasi podali v mesta, da bi našli delo in preskrbeli svoje družine v pomanjkanju. Lahko trdim, da je glavni vzrok večine problemov v Senegalu prav pomanjkanje vode in različne bolezni, zlasti jih največ umrje zaradi malarije.

Ko sem živela in delala v Senegalu sem močno čutila vrednost naravne dobrine vode, ki nikomur ne pripada, ampak je skupna last, je dar. Zato mi je srce poskočilo, ko sem prebrala, da Slovenska Karitas pomaga Afriki preko akcije »Za srce Afrike« s projekti kot je izgradnja vodnjakov in druge osnovne infrastrukture, da izvaja tudi projekt » Z delom do dostojnega življenja«, ki revnim v Afriki, ki so brez možnosti dela in zaslužka omogoča prav to ter projekt »Kupi kozo«. Seveda sem takoj stopila v kontakt z gospo Jano Lampe iz Slovenske karitas in skupno delo se je začelo. V vasi Sandiara v Senegalu, ki danes postaja novo središče in mesto z 9.000 prebivalci in se naglo širi, zaradi dobre prometne lege, smo v zadnjih dveh letih skupaj s Slovensko karitas uspeli pomagati pri postavitvi dveh vodnjakov. Eden je v centru kraja Sandiara, kjer oskrbuje z vodo veliko ljudi, to je več kot 500 družin. Drugi vodnjak pa je v sosednji vasi, kjer so zraven vodnjaka sedaj že ogradili teren – polje za namakanje in želijo oskrbovati ljudi s povrtninami, sadjem in kokošmi. Za zagon te dejavnosti so prejeli tudi pomoč iz projekta »Z delom do dostojnega življenja« , za polletno mesečno plačilo dvema delavcema, ki sta sedaj zaposlena in skrbita za ta teren, in s tem pomoč pri preživetju njunima družinama. Ostale družine v kraju pa bodo prejele pridelke po simboličnih cenah ali pa si bodo lahko sami obdelali določen del teh namakalnih površin.

Še nekaj besed kako revnim v Senegalu pomaga projekt : »Kupim kozo«. V Sandiari je veliko otrok katerih starši nimajo dovolj sredstev za preživljanje in s pričo tega še manj, da bi otroke poslali v dobro šolo. Ker je Senegal 95% muslimanska država so ljudske šole v lasti revne države. Šolanje v le teh je spričo minimalnih plač učiteljev zastonj, vendar pa je nivo zelo, zelo nizek. Zato se mnogi starši resno trudijo zagotoviti svojim otrokom dobro izobrazbo in jih raje vpišejo v privatno katoliško šolo, ki pa je žal, plačljiva. S projektom »Kupim kozo« pa je prišlo za te družine novo upanje in blagoslov. Ko družina v vasi prejme eno kozo in kozla, si v dokaj kratkem času pridobi naraščaj in tako uporabi denar za nujne primere. To je, ko nekdo zboli in je treba kupiti zdravila ali plačati zdravnika; ko je potrebno plačati šolnino ali ko pridejo druge nepredvidljive potrebe in preizkušnje v družini. S tem si zagotovijo tisto nujno redno samooskrbo. Podariti kozo pomeni tem družinam, se dvigniti iz revščine in se postaviti na noge. Zato so tudi neizmerno hvaležni za tovrstno pomoč. Skupaj je Karitas do sedaj podprla nakupu 100 koz ter tudi 3 krav za družine z več otroci ter dveh konjev, ki poleg gnojila pomagata pri tvorjenju stvari in dajeta tem družinam tudi zaslužek.

Tudi ženskam v vasi v bližini Sandiare je Slovenska Karitas omogočila nakup mlina, da ne bodo daleč nosile težkih bremen.

**V letopšnjem letu smo Slovensko karitas preko akcije »Za srce Afrike« prosili. Da podprejo** izgradnjo kuhinje, ki bo zagotovila hrano za srednješolce. Pouk imajo od 8h do 12h in popoldan od 15h do 18h. Oddaljeni po vaseh ne zmorejo hoditi domov in se spet vračati, saj doma večkrat ni hrane in tako ostajajo ves dan v šoli, lačni in se spet lačni zvečer vračajo domov. Posledično ne zmorejo napornega učenja in ne dosežejo pravih rezultatov.

Hvala vsem, ki z velikodušno pomočjo prispevate, da je življenje revnejšim v srcu Afrike lažje, lepše in prijaznejše.

S. Polona Švigelj